CELEX: 52019DP0334
Language: el
Date: 2019-04-04 00:00:00
Title: Απόφαση του Ευρωπαϊκού Κοινοβουλίου της 4ης Απριλίου 2019 σχετικά με την αίτηση για την άρση της ασυλίας του Λάμπρου Φουντούλη (2018/2269(IMM))

31.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 116/12
            
         
      P8_TA(2019)0334
      Αίτηση για την άρση της ασυλίας του Λάμπρου Φουντούλη
      Απόφαση του Ευρωπαϊκού Κοινοβουλίου της 4ης Απριλίου 2019 σχετικά με την αίτηση για την άρση της ασυλίας του Λάμπρου Φουντούλη (2018/2269(IMM))
      (2021/C 116/05)
      
         Το Ευρωπαϊκό Κοινοβούλιο,
      
      
                  —
               
               
                  έχοντας υπόψη την αίτηση για την άρση της ασυλίας του Λάμπρου Φουντούλη, που διαβιβάστηκε από τον Αντεισαγγελέα του Αρείου Πάγου στις 12 Οκτωβρίου 2018, σε συνάρτηση με διαδικασία υπό στοιχεία ΑΒΜ 2017/10839, και κοινοποιήθηκε στην ολομέλεια στις 13 Νοεμβρίου 2018,
               
            
                  —
               
               
                  έχοντας ακούσει τον Λάμπρο Φουντούλη, σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
               
            
                  —
               
               
                  έχοντας υπόψη το άρθρο 62 του Συντάγματος της Ελλάδας,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A8-0183/2019),
               
            
                  A.
               
               
                  λαμβάνοντας υπόψη ότι ο Αντεισαγγελέας του Αρείου Πάγου ζήτησε την άρση της ασυλίας του βουλευτή του Ευρωπαϊκού Κοινοβουλίου, Λάμπρου Φουντούλη, σε σχέση με ενδεχόμενη δίωξη που αφορά εικαζόμενο αδίκημα·
               
            
                  B.
               
               
                  λαμβάνοντας υπόψη ότι το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
               
            
                  Γ.
               
               
                  λαμβάνοντας υπόψη ότι το άρθρο 62 του Συντάγματος της Ελλάδας προβλέπει ότι, όσο διαρκεί η βουλευτική περίοδος, ο βουλευτής δεν διώκεται, ούτε συλλαμβάνεται, ούτε φυλακίζεται, ούτε με άλλο τρόπο περιορίζεται χωρίς άδεια του Σώματος·
               
            
                  Δ.
               
               
                  λαμβάνοντας υπόψη ότι το αίτημα του Αντεισαγγελέα του Αρείου Πάγου υποβάλλεται σε συνάρτηση διαδικασίας για εικαζόμενη παράβαση του άρθρου 45 και του άρθρου 232A του ελληνικού Ποινικού Κώδικα, τα οποία αφορούν την από κοινού παραβίαση δικαστικής απόφασης·
               
            
                  E.
               
               
                  λαμβάνοντας υπόψη ότι ο Λάμπρος Φουντούλης κατηγορείται ότι δεν συμμορφώθηκε με την προσωρινή διαταγή αριθ. 3603/2015 του Μονομελούς Πρωτοδικείου Αθηνών, με την οποία διατάχθηκε η απομάκρυνση όλων των καμερών από το ισόγειο και την είσοδο του κτιρίου που βρίσκεται επί της οδού Γράμμου αριθμός 73, στο Μαρούσι (Αττικής), και επιβλήθηκε πρόστιμο ύψους 600 (εξακοσίων) ευρώ για κάθε νέα παραβίαση της απόφασης της 25ης Μαΐου 2015·
               
            
                  ΣΤ.
               
               
                  λαμβάνοντας υπόψη ότι, σύμφωνα με το άρθρο 9 παράγραφος 8 του Κανονισμού του, η Επιτροπή Νομικών Θεμάτων δεν αποφαίνεται σε καμία περίπτωση για την ενοχή ή μη του μέλους του Κοινοβουλίου ούτε για το σκόπιμο ή μη της ποινικής δίωξης για την έκφραση γνώμης ή τις πράξεις που του καταλογίζονται, ακόμη και στις περιπτώσεις κατά τις οποίες η εξέταση του αιτήματος παρέχει στην επιτροπή εμπεριστατωμένες πληροφορίες για την υπόθεση·
               
            
                  Ζ.
               
               
                  λαμβάνοντας επίσης υπόψη ότι δεν ανήκει στην αρμοδιότητα του Ευρωπαϊκού Κοινοβουλίου να αποφανθεί περί της ενοχής ή μη του βουλευτή ή ως προς την ύπαρξη ή μη ύπαρξη λόγου άσκησης ποινικής δίωξης για τις πράξεις που του αποδίδονται και ότι δεν είναι επίσης αρμόδιο να αποφανθεί σχετικά με τα πλεονεκτήματα των εθνικών νομικών και δικαστικών συστημάτων·
               
            
                  H.
               
               
                  λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του Ευρωπαϊκού Κοινοβουλίου, η βουλευτική ασυλία δεν αποτελεί προσωπικό προνόμιο του βουλευτή, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
               
            
                  Θ.
               
               
                  λαμβάνοντας υπόψη ότι σκοπός της βουλευτικής ασυλίας είναι η προστασία του Κοινοβουλίου και των μελών του έναντι δικαστικών διαδικασιών σε συνάρτηση με τις δραστηριότητες που ασκεί ένας βουλευτής κατά την επιτέλεση των καθηκόντων του, οι οποίες είναι συνυφασμένες με τα καθήκοντα αυτά·
               
            
                  Ι.
               
               
                  λαμβάνοντας υπόψη ότι η δίωξη δεν αφορά γνώμη εκφρασθείσα ή ψήφο δοθείσα κατά την άσκηση των καθηκόντων του εν λόγω βουλευτή του Ευρωπαϊκού Κοινοβουλίου υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
               
            
                  ΙΑ.
               
               
                  λαμβάνοντας υπόψη ότι, βάσει των πληροφοριών και των διευκρινίσεων που παρέχονται στην παρούσα υπόθεση, δεν υφίστανται υπόνοιες ότι η σχετική ποινική διαδικασία αποσκοπεί να θίξει την πολιτική δραστηριότητα ή την υπόληψη ενός βουλευτή και, ως εκ τούτου, την ανεξαρτησία του Κοινοβουλίου (fumus persecutionis)·
               
            
               
                  1.
               
               
                  αποφασίζει να άρει την ασυλία του Λάμπρου Φουντούλη·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις ελληνικές αρχές και στον Λάμπρο Φουντούλη.
               
            
         (1)  Απόφαση του Δικαστηρίου, της 12ης Μαΐου 1964, στην υπόθεση 101/63, Wagner κατά Fohrmann και Krier, ECLI:EU:C:1964:28· απόφαση του Δικαστηρίου, της 10ης Ιουλίου 1986, στην υπόθεση 149/85, Wybot κατά Faure και άλλων, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, στην υπόθεση T-345/05, Mote κατά Κοινοβουλίου, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/10, Patriciello, ECLI: EU:C:2011:543· απόφαση του Δικαστηρίου, της 17ης Ιανουαρίου 2013, στις συνεκδικασθείσες υποθέσεις T-346/11 και T-347/11, Gollnisch κατά Κοινοβουλίου, ECLI:EU:T:2013:23.